विदेशी शासन से आजादी पाने के बाद हमारे देश के संविधान निर्माताओं ने देश के हर नागरिक की सत्ता मे भागीदारी सुनिश्चित करने के लिये जो नियम कानून बनाये उस चुनावी प्रणाली वाले संविधान का ही एक नाम है “लोकतंत्र”। संविधान के प्रस्तावना में ही समस्त नागरिकों की विचार,अभिव्यक्ति,विश्वास,धर्म और उपासना की स्वतंत्रता को सुनिश्चित करने का जिक्र किया गया। इस संविधान की न्यायिक व्यवस्था मे देश के सभी नागरिकों को एक समान आधिकार दिये गये । इस व्यवस्था मे न कोई बडा है न कोई छोटा न कोई अमीर है न कोई गरीब। कहने को तो अपने मूलभूत अधिकारों के साथ सभी लोग सम्मान जनक रूप से जीने को आजाद हैं ,लेकिन इस भ्रष्ट तंत्र में आम नागरिक के लिए आजादी के मायने है क्या? जन्म मृत्यु प्रमाण पत्र बनवाने तक के लिए तो देश के तंत्र को चढावा चढाना पड़ता है।